《平原君传书后》
清代·钱惠尊

公等碌碌皆因人，平原枉有三千宾。囊大曾无一锥贮，见遂不识来何许。

邯郸城门昼不开，此时局促真驽骀。不闻公子画奇策，乃至以姊要人哉。

吁嗟乎！美人一笑何大罪，特借卿头为士贿。矫情待士士不取，有客飘然向东海。

作者简介：钱惠尊，字诜宜，阳湖人，同县贵溪知县陆继辂室。有《五真阁吟稿》。